|  |  |  |  |  |  |  |
| --- | --- | --- | --- | --- | --- | --- |
| Številka: (klasifikacijski znak) | | | | | | |
| Ljubljana, 12. december 2019 | | | | | | |
| EVA: 2019-2550-0049 | | | | | | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | | | | | | |
| ZADEVA: Zakon o podnebni politiki – predlog za obravnavo | | | | | | | | | | | |
| 1. Predlog sklepov vlade: | | | | | | | | | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji …. pod točko ... sprejela  SKLEP:  Vlada Republike Slovenije je določila besedilo predloga Zakona o podnebni politiki (EVA: 2019-2550-0049) in ga predloži Državnemu zboru Republike Slovenije v sprejetje po rednem zakonodajnem postopku.  Stojan Tramte  GENERALNI SEKRETAR  Prejmejo:   * Državni zbor Republike Slovenije * ministrstva * vladne službe   Priloga:   * predlog zakona | | | | | | | | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | | | | | | | | |
| / | | | | | | | | | | | |
| **3.a Osebe, odgovorne za strokovno pripravo in usklajenost gradiva:** | | | | | | | | | | | |
| Simon Zajc, minister za okolje in prostor;  Marko Maver, državni sekretar, Ministrstvo za okolje in prostor;  mag. Tanja Bolte, direktorica Direktorata za okolje, Ministrstvo za okolje in prostor;  dr. Martin Batič, v. d. vodje oddelka za podnebne spremembe, Ministrstvo za okolje in prostor;  mag. Zoran Kus, oddelek za podnebne spremembe, Ministrstvo za okolje in prostor. | | | | | | | | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | | | | | | | | |
| / | | | | | | | | | | | |
| **4. Predstavniki vlade, ki bodo sodelovali pri delu državnega zbora:** | | | | | | | | | | | |
| / | | | | | | | | | | | |
| 5. Kratek povzetek gradiva: | | | | | | | | | | | |
| Zakon o podnebni politiki vzpostavlja okvir za izvajanje podnebne politike v Republiki Sloveniji in na prvo mesto postavlja zavezo, da bo Slovenija do leta 2050 postala ogljično nevtralna – torej da bo dosegla ničelno stanje neto emisij toplogrednih plinov (TGP). Ta zaveza je prispevek Slovenije k mednarodnim ciljem iz Pariškega sporazuma. Za doseganje ogljične nevtralnosti zakon uvaja mehanizme, s katerimi se bo podnebna politika izvajala v vseh sektorjih. Ti mehanizmi obsegajo:   * pripravo in sprejetje dolgoročne podnebne strategije, ki bo analizirala stanje in določila cilje glede emisij toplogrednih plinov za leta 2030, 2040 in 2050; * pripravo in sprejetje podnebnih planov, ki bodo kot programski dokument uresničevali podnebno strategijo ter določili vmesne cilje in ukrepe za njihovo doseganje; * pripravo in sprejetje letnega poročila kot sredstva za spremljanje uspešnosti izvajanja podnebne politike; * ustanovitev podnebnega sveta kot posebnega posvetovalnega telesa Vlade RS; * razglasitev tedna podnebja vsak tretji teden v oktobru, ko se bodo izvajale aktivnosti za podporo podnebni politiki. | | | | | | | | | | | |
| 6. Presoja posledic za: | | | | | | | | | | | |
| a) | javnofinančna sredstva nad 40.000 EUR v tekočem in naslednjih treh letih | | | | | | | | | **DA**/NE | |
| b) | usklajenost slovenskega pravnega reda s pravnim redom Evropske unije | | | | | | | | | **DA**/NE | |
| c) | administrativne posledice | | | | | | | | | **DA**/NE | |
| č) | gospodarstvo, zlasti mala in srednja podjetja, ter konkurenčnost podjetij | | | | | | | | | **DA**/NE | |
| d) | okolje, vključno s prostorskimi in varstvenimi vidiki | | | | | | | | | **DA**/NE | |
| e) | socialno področje | | | | | | | | | **DA**/NE | |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | | | | | | | **DA**/NE | |
| 7.a Predstavitev ocene finančnih posledic nad 40.000 EUR:  (Samo če izberete DA pod točko 6.a.) | | | | | | | | | | | |
| * I. Ocena finančnih posledic, ki niso načrtovane v sprejetem proračunu | | | | | | | | | | | |
|  | | | Tekoče leto (t) | | t + 1 | t + 2 | | | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | | |  | |  |  | | | | |  |
| Predvideno povečanje (+) ali zmanjšanje (**–**) prihodkov občinskih proračunov | | |  | |  |  | | | | |  |
| Predvideno povečanje (+) ali zmanjšanje (**–**) odhodkov državnega proračuna | | |  | |  |  | | | | |  |
| Predvideno povečanje (+) ali zmanjšanje (**–**) odhodkov občinskih proračunov | | |  | |  |  | | | | |  |
| Predvideno povečanje (+) ali zmanjšanje (**–**) obveznosti za druga javnofinančna sredstva | | |  | |  |  | | | | |  |
| II. Finančne posledice za državni proračun | | | | | | | | | | | |
| II.a Pravice porabe za izvedbo predlaganih rešitev so zagotovljene: | | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
| 2550 MOP | | 2550-17-0036 Tehnična pomoč | | 559 Sklad za podnebne spremembe | | 89.134,00 | | | | | 0,00 |
| 2550 MOP | | 2550-17-0036 Tehnična pomoč | | 559 Sklad za podnebne spremembe | | 6.600,00 | | | | | 10.000,00 |
| SKUPAJ | | | | | | **95.734,00** | | | | | 10.000,00 |
| II.b Manjkajoče pravice porabe bodo zagotovljene s prerazporeditvijo: | | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
|  | |  | |  | |  | | | | |  |
|  | |  | |  | |  | | | | |  |
| SKUPAJ | | | | | |  | | | | |  |
| II.c Načrtovana nadomestitev zmanjšanih prihodkov in povečanih odhodkov proračuna: | | | | | | | | | | | |
| Novi prihodki | | | | Znesek za tekoče leto (t) | | | | Znesek za t + 1 | | | |
|  | | | |  | | | |  | | | |
|  | | | |  | | | |  | | | |
|  | | | |  | | | |  | | | |
| SKUPAJ | | | |  | | | |  | | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu**   V zvezi s predlaganim vladnim gradivom se navedejo predvidene spremembe (povečanje, zmanjšanje):   * prihodkov državnega proračuna in občinskih proračunov; * odhodkov državnega proračuna, ki niso načrtovani v ukrepih oziroma projektih sprejetih proračunov; * obveznosti za druga javnofinančna sredstva (drugi viri), ki niso načrtovana v ukrepih oziroma projektih sprejetih proračunov.  1. **Finančne posledice za državni proračun**   Prikazane morajo biti finančne posledice za državni proračun, ki so v proračunskih postavkah načrtovane v dinamiki izvajanja projektov oziroma ukrepov:  **II. a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), v katerih so v celoti ali delno zagotovljene pravice porabe (v tem primeru je nujna povezava s točko II. b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep; * projekt oziroma ukrep, s katerim se bodo dosegli cilji vladnega gradiva; in * proračunske postavke.   Za zagotovitev pravic porabe v proračunskih postavkah, iz katerih se bo financiral novi projekt oziroma ukrep, je treba izpolniti tudi točko II. b, saj je za novi projekt oziroma ukrep mogoče zagotoviti pravice porabe le s prerazporeditvijo proračunskih postavk, iz katerih se financirajo že sprejeti oziroma veljavni projekti in ukrepi.  **II. b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter iz katerih se bodo s prerazporeditvijo zagotovile pravice porabe za dodatne dejavnosti pri sedanjih projektih oziroma ukrepih ali novih projektih oziroma ukrepih, navedenih v točki II. a.  **II. c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II. a in II. b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom o urejanju javnih financ in zakonom o izvrševanju državnega proračuna. | | | | | | | | | | | |
| **7. b Predstavitev ocene finančnih posledic pod 40.000 EUR:**  (Samo če izberete NE pod točko 6.  a.)  **Kratka obrazložitev**  **/** | | | | | | | | | | | |
| **8. Predstavitev sodelovanja z združenji občin:** | | | | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | | | DA/**NE** | | |
| Gradivo (predpis) je bilo poslano v mnenje:   * Skupnosti občin Slovenije SOS: DA/NE * Združenju občin Slovenije ZOS: DA/NE * Združenju mestnih občin Slovenije ZMOS: DA/NE   Gradivo je poslano v mnenje, čakamo na odziv.  ZOS je podal predlog, da če podnebna politika zadeva tudi lokalno raven, naj se jasno določijo naloge in predvidijo ustrezna finančna sredstva za njihovo izvajanje. Pripomba ni bila upoštevana, saj je zakon krovne narave in ne ureja finančnih mehanizmov podnebne politike. Naloge in ukrepi bodo natančneje opredeljeni v dolgoročni podnebni strategiji in podnebnih načrtih. | | | | | | | | | | | |
| **9. Predstavitev sodelovanja javnosti:** | | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | | **DA**/NE | | |
|  | | | | | | | | | | | |
| Javna razprava je potekala od 12. septembra 2019 do 12. oktobra 2019. Pripombe je podalo približno 45 nevladnih organizacij, strokovnih institucij, gospodarskih družb in posameznikov, med drugim:   * + Inštitut za mladinsko participacijo, zdravje in trajnostni razvoj,   + Inštitut za ekologijo,   + Inštitut za zdravstveno hidrotehniko,   + Plan B za Slovenijo (zveza nevladnih organizacij),   + Mladi za podnebno pravičnost,   + IJS CEU,   + Društvo za osvoboditev živali,   + Holding Slovenske elektrarne d.o.o.,   + GozdiS,   + Hidroelektrarne na Spodnji Savi d.o.o.,   + ELES, d.o.o.,   + Plinovodi d.o.o.,   + GZS (Služba za varstvo okolja),   + Trgovinska zbornica Slovenije.   Upoštevane so bile naslednje glavne pripombe:   * + da mora podnebna politika temeljiti na načelu podnebne pravičnosti;   + da je treba pri podnebni politiki upoštevati najnovejša znanstvena dognanja;   + uporaba termina podnebna kriza;   + dodatna določitev cilja glede prilagajanja na podnebne spremembe;   + nujna preglednost priprave dolgoročne podnebne strategije in podnebnih planov, ki vključuje sodelovanje javnosti;   + poudarjena obveza za medsektorsko povezovanje in usklajevanje;   + delovanje podnebnega sveta kot strokovno-znanstvenega telesa.   Zavrnjene so bile pripombe o nadrobnejši določitvi ciljev in ukrepov (določitve nosilcev, finančnih sredstev, rokov), saj je zakon krovne narave in vzpostavlja temeljne mehanizme, med drugim dolgoročno podnebno strategijo in petletni podnebni plan. Strategija in podnebni plani bodo natančneje opredelili skupne, sektorske in vmesne cilje ter določili izvajanje ukrepov.  Svoje pripombe je v okviru javne razprave predhodno podalo tudi Ministrstvo za infrastrukturo. Pripombe so bile večinoma upoštevane, saj je bil iz osnutka zakona umaknjen nacionalni energetski in podnebni plan, ki ga sicer že ureja Energetski zakon (EZ-1), namesto njega se bo ta vsebina ustrezno določila v podnebnih planih. Sprejet podnebni plan bo določil širše skupne in sektorske cilje, ki jih bo ustrezno povzel nacionalni energetski in podnebni načrt. | | | | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | | **DA**/NE | | |
| **11. Gradivo je uvrščeno v delovni program vlade:** | | | | | | | | | DA/**NE** | | |
| SIMON ZAJC  minister | | | | | | | | | | | |

PREDLOG

2019-2550-0049

|  |
| --- |
| ZAKON  O PODNEBNI POLITIKI |
| 1. UVOD |
| 1. OCENA STANJA IN RAZLOGI ZA SPREJETJE PREDLOGA ZAKONA |
| Temeljni namen in cilj podnebne politike sta, da se do sredine tega stoletja zagotovi prehod v trajnostni razvoj gospodarstva in družbe, ki temelji na neto ničelnih emisijah toplogrednih plinov, obnovljivih virih energije, trajnostni proizvodnji in potrošnji v mejah zmogljivosti planeta ter na koreniti spremembi razmišljanja in življenjskega sloga.    Podnebna politika mora upoštevati cilje Pariškega sporazuma, sodobna znanstvena dognanja, predvsem Medvladnega odbora za podnebne spremembe (v nadaljevanju: IPCC) in številnih drugih znanstvenih ustanov, sklepe in dokumente na ravni EU ter sporočilo Evropske komisije »Čist planet za vse: Evropska strateška dolgoročna vizija za uspešno, sodobno, konkurenčno in podnebno nevtralno gospodarstvo« ter Evropski zeleni dogovor, ki je za cilj postavil ogljično nevtralnost Evrope kot celine do leta 2050.  a) Podnebne spremembe na svetovni ravni  IPCC ter številne druge priznane znanstvene in strokovne ustanove v svojih študijah in analizah opozarjajo na preteče katastrofalne posledice svetovnega pregrevanja in podnebno krizo, če na svetovni ravni, pa tudi ravni EU in vseh držav ne bomo takoj odločno ukrepali. IPCC pri tem dodaja obdobje desetih let, v katerem se z veliko verjetnostjo že lahko zgodijo tako imenovane »povratne zanke« oziroma »verižni učinki«, ki lahko pomenijo točko brez vrnitve.  Na ravni Organizacije združenih narodov (ZN) je bil leta 2015 soglasno sprejet Pariški sporazum, katerega cilj je preprečiti naraščanje povprečne svetovne temperature nad 2 stopinji Celzija oziroma nad 1,5 stopinje Celzija do sredine tega stoletja v primerjavi s predindustrijskim obdobjem. To je po mnenju znanstvenikov in strokovnjakov meja, do katere so negativne posledice podnebne krize še obvladljive, ko je prilagoditev na posledice še znosna in mogoča in ko so stroški še v obvladljivih mejah. Pariški sporazum je po ratifikaciji dovolj velikega števila držav začel veljati oktobra 2016. Slovenija je ta sporazum ratificirala novembra 2016 z začetkom veljavnosti 15. januarja 2017.  Toda podnebne spremembe v zadnjih od 30 do 40 letih po svetu in tudi v Evropi so tako negativne, da bo cilje Pariškega sporazuma mogoče doseči samo, če bodo na svetovni ravni in tudi na ravni EU in vseh držav sprejeti odločni in hitri ukrepi za zmanjšanje emisij toplogrednih plinov ter drugi vzporedni in nujno potrebni okoljski in razvojni ukrepi. Podnebne spremembe lahko uspešno obravnavamo le s sodelovanjem vseh držav na svetovni ravni.  V zadnjih od 30 do 40 letih se je povprečna svetovna temperatura že povečala za 0,75 stopinje Celzija (v Sloveniji in Alpah že skoraj za 1,5 stopinje Celzija) v primerjavi s povprečno temperaturo v obdobju po drugi svetovni vojni. Tako visoka temperatura kot danes je bila po znanstvenih dognanjih nazadnje pred približno tremi milijoni let, a jo je takrat povzročila sprememba naravnih pojavov na Zemlji. Če se bo to negativno spreminjanje nadaljevalo, bo povprečna temperatura na Zemlji že v letih 2025–2030 presegla 1,5 stopinje Celzija in desetletje pozneje (2030–2035) že 2 stopinji Celzija. Brez odločnega ukrepanja bi te spremembe lahko pomenile celo 4–6 stopinj Celzija višjo povprečno temperaturo na Zemlji do leta 2050 v primerjavi z obdobjem po drugi svetovni vojni. Tudi OECD v svojem dokumentu Environmental Outlook 2050 ocenjuje, da bi nadaljnje naraščanje emisij toplogrednih plinov po svetu do leta 2050 povišalo svetovno temperaturo za od 4 do 6 stopinj Celzija.  To bi povzročilo hude posledice tako zaradi pregrevanja velikega dela planeta kot zaradi eksponentnega povečanja števila in jakosti skrajnih vremenskih dogodkov. Povišanje temperature zlasti v arktičnih in subarktičnih predelih Zemlje pomeni sprožitev povratnih zank, saj se s hitrim izginjanjem ledenikov povečuje odbojnost (temnejše morje vpija več toplote kot sneg in led), to dodatno segreva ozračje, kar povzroča tajanje tundre in izginjanje permafrosta, to pa pomeni uhajanje ogromnih količin metana (toplogrednega plina, ki ima 30-krat večji učinek tople grede kot CO2).  Na podobna spoznanja opozarjajo tudi člani Medvladnega odbora za podnebne spremembe v posebnem poročilu iz novembra 2018. V njem ugotavljajo, da cilj omejiti naraščanje svetovne temperature do 2 stopinji Celzija na regionalni in lokalni ravni ne zagotavlja preprečitve vseh posledic podnebne krize. V poročilu je poudarjeno, da bi bilo za preprečitev nepredvidenih odzivov podnebnega sistema in s tem povezanih posledic nujno treba omejiti naraščanje povprečne temperature na do 1,5 stopinje Celzija.  b) Podnebne spremembe v Sloveniji  Povprečna temperatura ozračja v Sloveniji se je od druge polovice prejšnjega stoletja povišala za več kot 1,5 stopinje Celzija. Naraščanje je večje od svetovnega povprečja, saj se je Zemljino ozračje v primerljivem obdobju segrelo za približno 1 stopinjo Celzija. Glavni vzrok zviševanja temperature je naraščanje koncentracije toplogrednih plinov v ozračju, ki spreminjajo lastnosti ozračja, dodatno pa tudi sprememba rabe tal. Pri podnebnih spremembah ne narašča samo povprečna temperatura, ampak se spreminjajo tudi običajne vrednosti drugih podnebnih spremenljivk ter pogostosti izrednih vremenskih dogodkov in njihova intenzivnost. V Sloveniji sta se povečala število in moč vročinskih valov, obdobja hladnega vremena so manj pogosta in izrazita. Zmanjšala se je količina snega in skrajšalo trajanje snežne odeje. Povečalo se je izhlapevanje spomladi in poleti, kar vpliva na vodno bilanco. Podaljšuje se trajanje sončnega obsevanja.  Ocene podnebnih sprememb v prihodnosti za Slovenijo kažejo na krepitev zdajšnjih gibanj, njihova stopnja pa bo zlasti v drugi polovici tega stoletja močno odvisna od emisij toplogrednih plinov. Če se bodo emisije TGP do sredine stoletja na svetovni ravni zmanjšali za 80 odstotkov, se pričakuje omejitev naraščanja povprečne svetovne temperature ozračja do 2 stopinji Celzija glede na predindustrijsko obdobje.  Slovenija je podpisnica Pariškega sporazuma, zato je dolgoročni cilj doseganja ničelne stopnje neto emisij TGP določila v predlogu Zakona o podnebni politiki.  c) Dolgoročni podnebni cilj Evropske unije do leta 2050  Posamezne države članice in EU morajo v skladu s Pariškim sporazumom do leta 2020 sekretariatu UNFCCC poslati svoje dolgoročne podnebne strategije s cilji za zmanjšanje emisij TGP, s katerimi bodo pripomogle k skupnemu prizadevanju za omejitev naraščanja temperature pod 2 stopinji Celzija oziroma pod 1,5 stopinje Celzija glede na predindustrijsko raven.  Evropski parlament je z Resolucijo o izrednih podnebnih in okoljskih razmerah (2019/2930(RSP) 28. novembra 2019 razglasil izredne podnebne in okoljske razmere.  11. decembra 2019 je Evropska komisija objavila »Evropski zeleni dogovor« (COM2019 640 final) kot smernice za lotevanje podnebnih in okoljskih izzivov in prednostni program EU in držav članic v tem mandatu Komisije. Na tej podlagi naj bi Evropa do leta 2050 postala prva podnebno nevtralna celina. Njen cilj je tudi zavarovati, ohraniti in poživiti naravni kapital EU ter zaščititi zdravje in blaginjo državljanov in državljank pred nevarnostmi, ki izhajajo iz okolja, in njihovimi učinki. Predvideva se ustanovitev sklada za pravični prehod v brezogljično družbo, kar bo med drugim omogočilo socialno pravični prehod v prestrukturiranje in preobrazbo najranljivejših sektorjev in regij. Za doseganje cilja ogljične nevtralnosti bodo potrebni ukrepi v vseh sektorjih gospodarstva (razogljičenje energetskega sektorja, energetsko učinkovita gradnja, podpora industriji pri trajnostnem razvoju, trajnostna mobilnost in podobno). Iz dokumenta je razvidno, da bo ta cilj lahko dosežen z ukrepi, ki naj bi bili usmerjeni k zmanjšanju emisij TGP do leta 2030 za najmanj 50 odstotkov glede na leto 1990 oziroma naj bi z njimi skušali doseči 55-odstotno zmanjšanje. Na podlagi Evropskega zelenega dogovora Evropska komisija v marcu 2020 načrtuje sprejetje evropskega podnebnega zakona (»European Climate Law«). Evropski zeleni dogovor je sestavni del strategije Komisije za izvajanje agende Združenih narodov za trajnostni razvoj do leta 2030 in njenih ciljev trajnostnega razvoja.  Glede potrebnih finančnih sredstev za dosego pravičnega prehoda bosta predstavljena Strategija za zeleno financiranje in naložbeni načrt za trajnostno Evropo (1 milijarda EUR v prihodnjem desetletju). V okviru tega se predvideva sprememba dela Evropske investicijske banke v Podnebno banko Evrope.  Napovedana je tudi krepitev sistema trgovanja z emisijami toplogrednih plinov (EU ETS). Ta sistem, v katerega so zdaj vključeni največji onesnaževalci, predvsem industrijska proizvodnja, naj bi bil v prihodnje razširjen na pomorski sektor in pozneje še na promet in gradbeništvo, postopno naj bi se zmanjševale tudi brezplačne pravice, dodeljene letalskim prevoznikom. Napovedana je tudi uvedba ogljičnega uvoznega davka (carbon adjustment tax), s katerim bi posebej obdavčili uvoz proizvodov v EU, katerih proizvodnja povzroča še zlasti veliko emisij. Cilja takega ukrepa bi bila zaščita evropske čistejše industrije in s tem preprečevanje tako imenovanega uhajanja ogljika, ko podjetja proizvodnjo zaradi stroškov evropske podnebne politike selijo iz EU. |
| 2. CILJI, NAČELA IN POGLAVITNE REŠITVE PREDLOGA ZAKONA |
| 2.1 Cilji  V predlaganem zakonu opredeljeni cilji upoštevajo podnebne cilje Pariškega sporazuma, ki ga je leta 2016 ratificirala tudi Slovenija in se bo začel izvajati januarja 2021. Glavni cilj podnebne politike je doseči ogljično nevtralnost – to je ničelno stopnjo neto emisij TGP za obdobje do leta 2050. Cilji zakona so tako na eni strani zmanjševati vplive podnebnih sprememb, na drugi strani pa omogočiti prilagajanje nanje, pri čemer je treba zagotoviti podnebno varnost prebivalcev. Nabor ciljev podnebne politike je sicer širši ter zadeva vse sektorje in ravni odločanja. Posamezni sektorski cilji bodo načrtno opredeljeni in določeni v dolgoročni podnebni strategiji in podnebnih planih, ki bodo postavili vmesne petletne cilje in načrte ukrepov. Zaradi razsežnosti podnebnih sprememb ter medsektorske in meddržavne narave te strategije je ključno, da Slovenija sprejme Zakon o podnebni politiki, s katerim bo celovito uredila mehanizme in okvir za zmanjševanje vplivov podnebnih sprememb. Na urejanje tega zakona vpliva tudi Uredba EU 2018/1999 v delu, ki se nanaša na sprejetje dolgoročne podnebne strategije. |
|  |
| 2.2 Načela |
| Zakon o podnebni politiki temelji na načelih, ki so že določena v Zakonu o varstvu okolja (ZVO-1). Poleg tega zakon temelji še na dveh novih načelih, in sicer načelu podnebne pravičnosti in načelu upoštevanja znanstvenih dognanj. |
| 2.3 Glavne rešitve |
| Temeljni namen Zakona o podnebni politiki je določitev dolgoročnega podnebnega cilja, to je doseči ničelno stopnjo neto emisij vseh TGP do 2050.  Zakon o podnebni politiki vzpostavlja mehanizme, s katerimi se bo podnebna politika izvajala v vseh sektorjih za dosego zastavljenih ciljev. Ti mehanizmi obsegajo:  – pripravo in sprejetje dolgoročne podnebne strategije, ki bo analizirala stanje in določila cilje glede emisij TGP za leta 2030, 2040 in 2050;  – pripravo in sprejetje ter vsebino podnebnega plana kot petletnega razvojnega dokumenta za izvajanje dolgoročne podnebne strategije, ki določa vmesne cilje;  – pripravo in sprejetje letnega poročila kot instrumenta za spremljanje uspešnosti izvajanja podnebne politike;  – možnost priprave in sprejetja interventnega programa ukrepov;  – ustanovitev podnebnega sveta kot posebnega posvetovalnega telesa Vlade RS;  – razglasitev podnebnega tedna vsak tretji teden v oktobru, ko se bo obravnavalo prej navedeno letno poročilo in se bodo izvajale dejavnosti za podporo podnebni politiki.  Zakon o podnebni politiki je dokaj kratek, saj določa le okvir za podnebno politiko Republike Slovenije, medtem ko bo podnebna politika natančneje določena in pripravljena za uporabo v dolgoročni podnebni strategiji, podnebnih planih, v nacionalnem energetskem in podnebnem planu ter drugih področnih razvojnih dokumentih države. Temu bodo seveda ustrezno prilagojeni posamezni področni predpisi in razvojni dokumenti, če bo to potrebno. |
| 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA |
| Na ravni EU je bilo v okviru cilja neto ničelnih emisij TGP do leta 2050, kot ga določa predlog zakona, opravljenih več primerjalnih analiz makroekonomskih učinkov ukrepanja, ki so pokazale, da bi bili učinki zmerni. Ocena potrebnega finančnega okvira in sredstev za izvajanje dolgoročne podnebne politike za zdaj še ni mogoča, bo pa vključena v osnutek dolgoročne podnebne strategije.  Iz dokumenta Komisije »Evropski zeleni dogovor« z dne 11. decembra 2019 je razvidno, da bo za doseganje cilja zmanjšanja emisij TGP na ravni EU do leta 2030 potrebnih približno 260 milijard evrov na leto (1,5 odstotka BDP EU v letu 2018).  Za financiranje Evropskega zelenega dogovora bo Komisija predstavila naložbeni načrt za trajnostno Evropo, s katerim bo zagotovljeno dodatno financiranje. Komisija je za novo finančno obdobje po letu 2020 predlagala, da se vsaj 25 odstotkov vseh sredstev na ravni EU nameni tudi za doseganje podnebnih ciljev. Za ta namen je predvidenih na primer v okviru programa Obzorja Evrope za raziskave in inovacije 35 % vseh sredstev, 30 % sredstev sklada InvestEU, Evropska investicijska banka (EIB) pa namerava do leta 2025 podvojiti sredstva za podnebni cilj s 25 % na 50 %, s čimer bo postala evropska podnebna banka. Mehanizem bodo dopolnjevala znatna sredstva iz proračuna EU prek vseh programov, ki so neposredno povezani s prehodom, pa tudi iz drugih skladov, kot sta na primer evropski sklad za regionalni razvoj in evropski socialni sklad plus.  V okviru naložbenega načrta za trajnostno Evropo bo Komisija predlagala mehanizem za pravični prehod, vključno s skladom za pravični prehod. Mehanizem za pravični prehod bo namenjen tistim regijam in sektorjem, ki jih bo prehod najbolj prizadel, ker so odvisni od fosilnih goriv ali ogljično intenzivnih procesov. Črpal bo iz virov financiranja v okviru proračuna EU in tudi skupine EIB. Podpora bo povezana s spodbujanjem prehoda v nizkoogljične dejavnosti, ki ne bodo vplivale podnebne spremembe. Prav tako bo namenjena zaščiti državljanov in delavcev, ki so zaradi prehoda najbolj ranljivi, zagotavljanju dostopa do programov prekvalifikacije, delovnih mest v novih gospodarskih sektorjih ali energetsko učinkovitih stanovanj. Komisija bo sodelovala z državami članicami in regijami pri pripravi načrtov za prehod na njihovih ozemljih.  Komisija bo v tretjem četrtletju leta 2020 predstavila prenovljeno strategijo za trajnostno financiranje.  Poleg neposrednih finančnih posledic bodo za Slovenijo z uporabo mehanizmov podnebne politike nastale tudi posredne finančne posledice, ki pa jih za zdaj še ni mogoče ovrednotiti. Za izvajanje podnebne politike bo namreč tudi v Sloveniji treba nameniti približno od 1 % do 2 % BDP letno (od 450 do 900 milijonov evrov), pri čemer bodo sredstva morala biti zagotovljena za vsa ministrstva, ki bodo izvajala ukrepe za zmanjševanje emisij toplogrednih plinov in prilagajanje na podnebne spremembe. Ta ocena je zelo okvirna, saj bo finančne posledice mogoče oceniti šele ob pripravi in sprejetju zavezujočih ciljev glede zmanjšanja emisij in ukrepov za prilagajanje na podnebne spremembe, ki bodo kot taki navedeni v dolgoročni podnebni strategiji in podnebnih planih. Posamezna ministrstva že zdaj veliko sredstev posredno namenjajo za ukrepe v zvezi s podnebnimi spremembami, vendar bo za doseganje ogljične nevtralnosti v letu 2050 nujno nameniti dodatna proračunska sredstva za ta namen in uspešno črpati evropska sredstva.  Za izvajanje mehanizmov podnebne politike, ki jih določa predlog Zakona o podnebni politki (priprava dolgoročne podnebne strategije, podnebnih planov, letnih poročil, izvajanje izobraževalnih dejavnosti v tednu podnebja), bo treba zagotoviti tudi ustrezne kadrovske zmogljivosti na pristojnih ministrstvih in v drugih institucijah. Za izvajanje teh dejavnosti se ne predvideva zaposlitev novih javnih uslužbencev, saj jih je mogoče ustrezno izvesti s prerazporeditvami delovnih nalog med zdajšnjimi zaposlenimi.  4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET |
| Predlog zakona predvideva porabo državnih proračunskih sredstev za delovanje podnebnega sveta in pripravo dolgoročne podnebne strategije. Delovanje podnebnega sveta in priprava strategije bosta financirana iz proračuna ministrstva, pristojnega za podnebne spremembe. |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE |
| Zakoni o podnebnih spremembah (z različnimi imeni) so bili po do zdaj znanih informacijah sprejeti v enajstih državah članicah EU (Združeno kraljestvo, Danska, Finska, Irska, Francija, Švedska, Nizozemska, Nemčija, Avstrija, Bolgarija in Malta), v šestih državah članicah so zakoni v pripravi (Španija, Hrvaška, Latvija, Belgija, Portugalska in Slovenija). Zunaj EU so podnebni zakon med drugimi sprejele Norveška, Švica, Nova Zelandija, Kostarika in Mehika.  V nadaljevanju so prikazani primeri in pregled sprejetih zakonov o podnebnih spremembah in politikah v Evropi in po svetu.  a) Pregled sprejetih zakonov o podnebnih spremembah po svetu  Združeno kraljestvo je zakon o podnebnih spremembah sprejela leta 2008 kot prvi tovrstni zakon na svetu. Določil je 80-odstotno zmanjšanje emisij TGP do leta 2050 glede na leto 1990. Združeno kraljestvo naj bi z novelo zakona svoje cilje v kratkem uskladila s Pariškim sporazumom in bo v zakon dodala cilj neto ničelnih emisij TGP do leta 2050.  Danska je zakon sprejela leta 2014. Določa 100-odstotni prehod na rabo obnovljivih virov energije (OVE) do leta 2050 in popolno odpravo rabe fosilnih goriv.  Finska je zakon sprejela leta 2015 (pred sprejetjem Pariškega sporazuma). Določa 80-odstotno zmanjšanje emisij TGP do leta 2050 glede na leto 1990. Je pa junija letos nova vlada Finske sprejela cilj neto ničelnih emisij TGP že do leta 2035.  Irska je zakon sprejela leta 2015. Zakon ne določa konkretnega cilja z odstotki zmanjšanja emisij TGP, temveč opisno določa, da naj bi Irska do leta 2050 dosegla cilj nizkoogljičnega, podnebno odpornega in okoljsko trajnostnega gospodarstva.  Francija je zakon sprejela leta 2015 (pred sprejetjem Pariškega sporazuma). Določa 75-odstotno zmanjšanje emisij TGP do leta 2050 glede na leto 1990. Februarja 2019 je vlada pripravila novelo zakona za dosego cilja neto ničelnih emisij TGP do leta 2050.    Švedska je zakon sprejela leta 2017. Določa dosego cilja neto ničelnih emisij TGP do leta 2045 z dejanskim zmanjšanjem emisij TGP v državi za 85 %, preostanek pa z drugimi ukrepi ponorov, tehnologij in majhnega dela z uporabo kreditov iz projektov za zmanjšanje emisij TGP v tujini. Do leta 2030 bodo emisije iz prometa (razen letalskih emisij) zmanjšani za 70 % v primerjavi z letom 2010. Vse emisije iz sektorjev brez ETS bodo do leta 2030 manjši za najmanj 63 %, do leta 2040 pa za 75 % glede na leto 1990. Skupne emisije TGP Švedske bodo do leta 2030 manjši za 55 %, do leta 2040 pa za 73 % glede na leto 1990. Zakon je bil v parlamentu sprejet s podporo vseh političnih strank razen ene manjše.  Nizozemska je zakon sprejela na začetku leta 2019. Zakon zajema podnebni cilj za zmanjšanje emisij TGP Nizozemske za 95 % do leta 2050 in za 49 % do leta 2030 glede na leto 1990 ter cilj 100-odstotne ogljično nevtralne proizvodnje elektrike do leta 2050. Zakon je bil v parlamentu dokončno sprejet junija 2019 s podporo vseh političnih strank (z izjemo ene).  Mehika je zakon o podnebnih spremembah sprejela leta 2012. Določa 50-odstotno zmanjšanje emisij TGP do leta 2050 glede na leto 1990.  Norveška je zakon sprejela leta 2017. Določa od 80- do 95-odstotno zmanjšanje emisij TGP do leta 2050 glede na leto 1990, delno tudi z uporabo kreditov za zmanjšanje emisij TGP v tujini.  b) Dolgoročna podnebna politika Nizozemske do leta 2050  Nizozemski parlament je na začetku leta 2019 z veliko večino glasov sprejel zakon o podnebnih spremembah, katerega temeljni cilj je uskladitev dolgoročne državne podnebne politike s cilji Pariškega sporazuma in znanstvenimi dognanji na tem področju. Zakon vsebuje podnebni cilj za zmanjšanje emisij TGP na Nizozemskem za 95 % do leta 2050 (in neto ničelne emisije TGP do leta 2050) in za 49 % do leta 2030 glede na leto 1990 ter cilj 100-odstotno ogljično nevtralne proizvodnje elektrike do leta 2050. Nizozemska vlada se zavzema za povečanje podnebnega cilja (NDC) na ravni EU in držav članic do leta 2030 na 55 %, ki ga bo sprejela tudi Nizozemska.    Zakon za doseganje ciljev zmanjševanja emisijTGP uvaja inovativni mehanizem letnih pregledov, na podlagi katerih vlada predstavi rezultate izvajanja ukrepov za dosego cilja. Zakon določa tudi tako imenovani »teden podnebja«, in sicer tretji teden v oktobru. Ta teden vlada vsako leto na celodnevnem parlamentarnem zasedanju predstavi letno poročilo o doseganju ciljev in predlaga dodatne ukrepe za naprej, če je to potrebno za celovito doseganje ciljev.  Zakon nalaga vladi pripravo podnebnega plana (na podlagi tako imenovanega ogljičnega proračuna) vsakih pet let. Plan mora vsebovati vse ukrepe za doseganje ciljev za naslednjih pet let v okviru časovnega načrta za doseganje ciljev v letih 2030 in 2050. Plan bo ocenjen vsaki dve leti in po potrebi spremenjen, če ukrepi ne bi vodili do doseganja zakonsko postavljenega cilja.  V tednu podnebja bo vlada pripravila memorandum, ki bo temeljil na podnebno-energetski študiji o doseganju cilja v prejšnjem letu. Razprava o memorandumu bo ta dan potekala na plenarnem zasedanju v parlamentu. Ob obravnavi državnega (finančnega) proračuna se bodo obravnavali tudi letni ogljični proračun in ukrepi za njegovo dosego.  Zakon predvideva strankarsko neodvisno strokovno-znanstveno telo (odbor), ki vladi svetuje oziroma ji priporoča pripravo petletnih ogljičnih proračunov in ukrepe za doseganje zastavljenih ciljev v petletnih podnebnih planih za dosego zakonsko določenega podnebnega cilja do leta 2030 in nato do leta 2050.  c) Dolgoročna podnebna politika Švedske do sredine stoletja  Leta 2017 je švedski parlament z veliko večino (z izjemo ene stranke) sprejel tako imenovani okvir podnebne politike (The Swedish Climate Policy Framework), ki je najpomembnejša podnebna reforma v zgodovini Švedske. Ta reforma je določila okvir za izvedbo ciljev Pariškega sporazuma. V skladu s tem dokumentom naj bi Švedska do leta 2045 dosegla neto ničelne emisije TGP.  Okvir podnebne politike obsega tri temeljne sestavne dele: nove velikopotezne podnebne cilje, podnebni zakon in neodvisni znanstveno-strokovni svet za podnebno politiko. Cilj tega okvira je zagotoviti stabilnost dolgoročne in sprotne podnebne politike in prizadevanje za njeno uresničevanje.  Prvič v zgodovini mora švedska vlada v skladu s podnebnim zakonom izvajati podnebno politiko na podlagi ciljev oziroma zakona, ki ga je sprejel parlament. Vlada mora na začetku mandata pripraviti podnebni plan za svoj štiriletni mandat, ki izhaja iz podnebnega cilja, in nato redna letna poročila o izvajanju podnebnega plana. Neodvisno telo, svet za podnebno krizo, pa bo pregledalo, ali vlada v celoti izvaja podnebno politiko in upošteva cilje iz zakona.  Temeljne vsebine oziroma določbe švedskega podnebnega zakona, ki je začel veljati 1. januarja 2018, so: vladna podnebna politika mora temeljiti na podnebnih ciljih, določenih v zakonu, vlada mora vsako leto pripraviti podnebno poročilo, ki je sestavni del letnega finančnega proračuna države, vsaka štiri leta mora pripraviti podnebni akcijski načrt z ukrepi za izvedbo vmesnega podnebnega cilja, ki mora biti v skladu s časovnim načrtom za dosego dolgoročnega podnebnega cilja Švedske. Podnebni cilji in finančni proračun se morajo ujemati.  Okvir zajema nove podnebne cilje, in sicer: do leta 2045 naj bi Švedska dosegla neto ničelne emisije TGP, po tem letu pa negativne emisije. Negativne emisije bo Švedska dosegla s ponori ogljika in izvedbo podnebnih ukrepov v tujini. Kljub temu morajo biti emisije TGP iz aktivnosti na Švedskem do leta 2045 manjši najmanj za 85 % glede na leto 1990. To naj bi pomenilo manj kot 1 tono ekvivalenta CO2 na prebivalca do leta 2045.  Do leta 2030 bodo emisije iz prometa (razen emisij iz letalskega prometa) manjše za 70 % v primerjavi z letom 2010. Vse emisij iz tako imenovanih sektorjev brez ETS (vezano na uredbo EU o delitvi prizadevanj med države članice, torej iz sektorjev, ki niso vključeni v sistem trgovanja z emisijskimi kuponi), bodo do leta 2030 manjši za najmanj 63 %, do leta 2040 pa za 75 % glede na leto 1990. Skupne emisije TGP Švedske bodo do leta 2030 manjši za 55 %, do leta 2040 pa za 73 % glede na leto 1990.  Tretji temeljni steber podnebne politike Švedske je imenovanje sveta za podnebno politiko. To znanstveno-strokovno telo vladi pomaga pri pripravi neodvisne ocene, ali so vladni podnebni načrti v skladu z zahtevanimi podnebnimi cilji. Svet bo ovrednotil, ali bo vlada s predlaganimi ukrepi dosegala podnebne cilje oziroma ali jih ne bo pravočasno dosegala, in nato pripravil ustrezna priporočila za skladnost ukrepov za doseganje zahtevanih ciljev.    d) Dolgoročna podnebna politika Združenega kraljestva do leta 2050  Združeno kraljestvo je za vodenje dolgoročne podnebne politike že leta 2008 sprejelo zakon o podnebnih spremembah (Climate Change Act). To je bilo inovativno urejanje tega vprašanja in prvi državni zakon za podnebne spremembe na svetu.  Zakon o podnebnih spremembah Velike Britanije zajema naslednje temeljne določbe oziroma vsebine:   * zakonsko zavezujoči dolgoročni podnebni cilj oziroma cilj o emisijah; * zakonsko zavezujoče petletne ogljične proračune (največjo dovoljeno količino toplogrednih plinov, ki jo Združeno kraljestvo sme izpustiti v posameznem petletnem obdobju); * neprekinjeno načrtovanje ukrepov za prilagajanje na podnebno krizo; * določbo o neodvisnem znanstvenem posvetovalnem telesu za pripravo osnutkov petletnih ogljičnih proračunov in * določbe o obveznem spremljanju izvajanja ogljičnih proračunov in o obračunavanju emisij.   Zakonsko zavezujoči dolgoročni podnebni (oziroma emisijski) cilj določa, da morajo biti celotne letne emisije TGP Združenega kraljestva leta 2050 najmanj za 80 % manjše kot leta 1990. Namen te določbe je bil jasno sporočilo vsem, tako gospodarstvu kakor tudi družbi, o usmerjenosti dolgoročne podnebne politike Združenega kraljestva do leta 2050. Cilj je temeljil na takrat znanih znanstvenih dognanjih, kar je podnebni politiki zagotovilo potrebno verodostojnost.  Zakonsko zavezujoči petletni ogljični proračuni so zaporedni petletni cilji glede največje dovoljene letne količine TGP ob koncu nekega obdobja, ki jo Združeno kraljestvo sme izpustiti v ozračje. Ogljični proračuni (OP) morajo določiti podnebni emisijski cilj za 12 let vnaprej. OP morajo biti v skladu s časovnim načrtom za doseganje dolgoročnega podnebnega cilja.  Neprekinjeno načrtovanje ukrepov za prilagajanje na podnebno krizo prav tako upošteva petletna obdobja, ki se začnejo s pripravo celovitih dokumentov o oceni tveganj za podnebne spremembe (Climate Change Risk Assessment – CCRA) oziroma temeljijo na njih in se upoštevajo pri pripravi državnih programov za prilagajanje na podnebno krizo (National Adaptation Programme – NAP). Ti programi morajo biti sprejeti pred začetkom posameznega petletnega obdobja.  Imenovanje neodvisnega znanstvenega posvetovalnega telesa – odbora za podnebne spremembe (Committee on Climate Change – CCC) je ena od temeljnih določb tega zakona. Ta odbor je varuh izvajanja podnebne politike Združenega kraljestva in dolgoročnega cilja, določenega v tem zakonu. Tako kot zakon tudi odbor obravnava cilje zmanjševanja emisij TGP in prilagajanje na podnebno krizo, zadnje skupaj s pododboroma za prilagajanje (Adaptation Sub-Committee).  Zakonske določbe o obveznem spremljanju doseganja ogljičnih proračunov in poročanju nalagajo vladi, da parlamentu in javnosti redno poroča o napredku, kar pomeni uvrščanje podnebnih vsebin visoko na seznam prednostnih nalog. Zagotavlja tudi preglednost doseganja ciljev ogljičnih proračunov. Odbor za podnebne spremembe mora v okviru teh določil pripravljati letna poročila o napredku, v katerih navede podrobnosti, kako vlada dosega cilje ogljičnih proračunov na letni ravni. Napredek pri izvajanju načrtov za prilagajanje na podnebno krizo se ugotavlja vsaki dve leti. O teh poročilih razpravlja parlamentu, vlada pa mora podati vsa ustrezna pojasnila. |
| 6. PRESOJA POSLEDIC, KI JIH BO IMELO SPREJETJE ZAKONA |
| 6.1 Presoja administrativnih posledic  a) v postopkih oziroma poslovanju javne uprave ali pravosodnih organov: |
| Predvideni zakon ustanavlja podnebni svet kot posvetovalno telo vlade za podnebno politiko. V ta svet bo vlada na predlog ministrstva, pristojnega za podnebne spremembe, imenovala neodvisne strokovnjake za prilagajanje in blaženje podnebnih sprememb.  Podnebni svet ne bo imel posledic za poslovanje javne uprave ali pravosodnih organov. Delovanje sveta bo financirano iz proračuna ministrstva, pristojnega za podnebne spremembe.  **b) pri obveznostih strank do javne uprave ali pravosodnih organov:**  Zakon ne predvideva upravnih posledic za obveznosti strank do javne uprave ali pravosodnih organov. |
| 6.2 Presoja posledic za okolje, vključno s prostorskimi in varstvenimi vidiki: |
| Predlagani zakon določa cilj ogljične nevtralnosti do leta 2050, kar bo izboljšalo podnebno varnost, vplivalo na podjetja s področja okolja in izboljšalo varstvo pred naravnimi in drugimi nesrečami ter biotsko raznovrstnost in varovanje območij. Podnebje je že zdaj del okoljskih presoj, po sprejetju zakona se bodo podnebni cilji odražali v okoljskih poročilih (pripravljenih za programe, razvojne dokumente in prostorske načrte itd.) in poročilih o vplivih na okolje (pripravljenih za konkretne projekte). |
| 6.3 Presoja posledic za gospodarstvo: |
| Za dolgoročno izvajanje podnebne politike bo v določenih delih potrebno prilagajanje gospodarstva. Zakon predvideva spodbujanje razvoja, raziskav in inovacij na področju prilagajanja in blaženja podnebnih sprememb. Zakon predvideva tudi okrepljeno sodelovanje z drugimi državami, spodbujanje makroekonomskega okolja in konkurenčnosti podjetij, kar bo ustvarilo nova delovna mesta in prispevalo sredstva v državni proračun. |
| 6.4 Presoja posledic za socialno področje: |
| Zakon temelji na načelu podnebne pravičnosti, ki pomeni uravnoteženo porazdelitev pravic in bremen v zvezi s podnebnimi spremembami oziroma prilagoditvami nanje. Pri tem upošteva socialne razlike ter izpostavljenost negativnim posledicam podnebnih sprememb posameznikov, organizacij in območij. |
| 6.5 Presoja posledic za dokumente razvojnega načrtovanja:  Predlagani zakon bo vplival na razvojne dokumente države, ki posredno ali neposredno učinkujejo na cilje podnebne politike, kot jih določa ta zakon. Te razvojne dokumente bo treba uskladiti s cilji podnebne politike, zato jih bo treba ustrezno prilagoditi. Podnebna politika je namreč nad posameznimi sektorji. |
| **6.6 Presoja posledic za druga področja**  Predlagani zakon posredno zadeva vsa področja, najbolj pa gospodarstvo, industrijo, promet, energetiko, kmetijstvo, gozdarstvo, ravnanje z odpadki, prostor in graditev, vzgojo in izobraževanje, finance, raziskave in razvoj. Ukrepi za prilagajanje na podnebne spremembe bodo namreč zadevali vse sektorje, medtem ko bodo ukrepi za zmanjševanje emisij TGP zadevali tiste sektorje, ki povzročajo emisije TGP. |
| 6.7 Izvajanje sprejetega predpisa: |
| 1. Predstavitev sprejetega zakona:   Zakon bo predstavljen širši javnosti na posvetu v Državnem svetu Republike Slovenije. Na voljo bo tudi na spletnih straneh Ministrstva za okolje in prostor.   1. Spremljanje izvajanja sprejetega predpisa:   Izvajanje predpisa bo redno spremljalo Ministrstvo za okolje in prostor. Ker predvideni zakon zadeva vse ravni odločanja in vse sektorje, bo pri izvajanju spremljanja sprejetega predpisa potrebno sodelovanje vseh resorjev in širše javnosti ter novoustanovljenega podnebnega sveta. |
| 6.8 Druge pomembne okoliščine v zvezi z vprašanji, ki jih ureja predlog zakona  7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:  Javna razprava je potekala od 12. septembra 2019 do 12. oktobra 2019. Pripombe je podalo približno 45 nevladnih organizacij, strokovnih institucij, gospodarskih družb in posameznikov, med drugim:   * + Inštitut za mladinsko participacijo, zdravje in trajnostni razvoj,   + Inštitut za ekologijo,   + Inštitut za zdravstveno hidrotehniko,   + Plan B za Slovenijo (zveza nevladnih organizacij),   + Mladi za podnebno pravičnost,   + IJS CEU,   + Društvo za osvoboditev živali,   + Holding Slovenske elektrarne d.o.o.,   + GozdiS,   + Hidroelektrarne na Spodnji Savi d.o.o.,   + ELES d.o.o.,   + Plinovodi d.o.o.,   + GZS (Služba za varstvo okolja),   + Trgovinska zbornica Slovenije.   Upoštevane so bile naslednje glavne pripombe:   * + da mora podnebna politika temeljiti na načelu podnebne pravičnosti;   + da je treba pri podnebni politiki upoštevati najnovejša znanstvena dognanja;   + uporaba izraza podnebna kriza;   + dodatna določitev cilja glede prilagajanja na podnebne spremembe;   + nujna preglednost priprave dolgoročne podnebne strategije in podnebnih planov, ki vključuje sodelovanje javnosti;   + poudarjena obveza o medsektorskem povezovanju in usklajevanju;   + delovanje podnebnega sveta kot znanstvenega telesa.   Zavrnjene so bile pripombe glede podrobnejše določitve ciljev in ukrepov (določitev nosilcev, finančnih sredstev, rokov), saj gre za krovni zakon, ki uvaja temeljne mehanizme, med drugim dolgoročno podnebno strategijo in petletni podnebni načrt. V strategiji in podnebnih planih bodo skupni, sektorski in vmesni cilji natančneje opredeljeni, prav tako pa bo določeno tudi izvajanje ukrepov.  **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN O ZNESKU PLAČILA ZA TA NAMEN:**  Pri pripravi zakona zunanji strokovnjaki niso sodelovali.  9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES |
| Simon Zajc, minister  Marko Maver, državni sekretar  mag. Tanja Bolte, generalna direktorica Direktorata za okolje  dr. Martin Batič, v. d. vodje sektorja za podnebne spremembe  mag. Zoran Kus, oddelek za podnebne spremembe |

**I.** BESEDILO ČLENOV

**SPLOŠNE DOLOČBE**

1. **člen**

**(predmet zakona)**

Ta zakon določa glavne cilje podnebne politike Republike Slovenije in mehanizme za njeno izvajanje.

1. **člen**

**(izvajanje predpisov Evropske unije)**

Ta zakon določa pristojni organ za izvajanje *Uredbe (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta* (UL L št. 328 z dne 21. decembra 2018, str. 1; v nadaljnjem besedilu: uredba) v delu, ki se nanaša na sprejetje dolgoročne podnebne strategije.

1. **člen**

**(namen)**

Namen zakona je vzpostaviti okvir za uresničevanje podnebne politike Republike Slovenije, ki bo v skladu s cilji trajnostnega razvoja, varstva okolja in varstva človekovih pravic ter v skladu z mednarodnimi zavezami učinkovito omejila in zmanjšala negativne posledice podnebnih sprememb ter omogočila prilagajanje družbe nanje.

1. **člen**

**(načela)**

1. Podnebna politika temelji na načelih, kakor so določena v zakonu, ki ureja varstvo okolja, ter na načelih podnebne pravičnosti in upoštevanja znanstvenih dognanj.
2. Podnebna pravičnost pomeni uravnoteženo porazdelitev pravic in bremen v zvezi s podnebnimi spremembami oziroma prilagoditvami nanje, pri čemer upošteva socialne razlike ter izpostavljenost negativnim posledicam podnebnih sprememb posameznikov, organizacij in območij.
3. Načelo upoštevanja znanstvenih dognanj pomeni, da so cilji in ukrepi utemeljeni z najnovejšimi in mednarodno priznanimi znanstvenimi dognanji.
4. **člen**

**(izrazi)**

V tem zakonu uporabljeni izrazi pomenijo:

1. **ekvivalent CO2** je število, ki pove, kolikšna količina CO2 ima enak toplogredni učinek, kot ga ima določena količina nekega drugega toplogrednega plina ali vsota več toplogrednih plinov;
2. **emisija toplogrednih plinov** je neposredno ali posredno izpuščanje ali oddajanje toplogrednih plinov iz posameznega vira v okolje;
3. **ogljična nevtralnost** je ničelno stanje neto emisij toplogrednih plinov, izraženo v enoti ekvivalenta ogljikovega dioksida;
4. **podnebna kriza** je stanje, ko antropogene podnebne spremembe povzročajo takšne negativne posledice, da bi brez takojšnjega in dejavnega ukrepanja nastala nepopravljiva škoda za okolje in družbo;
5. **podnebne spremembe** so spremembe dolgoročno značilnega podnebja na posameznih območjih, ki se izražajo predvsem z višanjem temperature zraka, spremembami razporeditve in količine padavin, trajanjem in pogostostjo izrednih vremenskih pojavov ter jih je večinoma povzročil oziroma jih povzroča človek s svojim delovanjem;
6. **podnebna varnost prebivalcev** je stanje, v katerem sta prebivalstvu zagotovljena zdravo življenjsko okolje in varnost pred škodljivimi učinki podnebnih sprememb;
7. **ponor** je kateri koli proces, dejavnost ali mehanizem, ki odstranjuje toplogredne pline, aerosole ali predhodnike toplogrednih plinov iz ozračja;
8. **skupne emisije toplogrednih plinov** so vsota emisij toplogrednih plinov iz vseh sektorjev, v katerih nastajajo, vključno s sektorji, ki trgujejo z emisijskimi kuponi;
9. **toplogredni plini** so plini v spodnjih plasteh ozračja, ki vpijajo in znova oddajajo toplotno sevanje, in sicer: ogljikov dioksid (CO2), metan (CH4), didušikov oksid (N2O) ter F-plini: fluorirani ogljikovodiki – HFC-ji, perfluorirani ogljikovodiki – PFC-ji in žveplov heksafluorid – SF6.

**CILJI PODNEBNE POLITIKE**

1. **člen**

**(izvajanje podnebne politike)**

Podnebna politika se izvaja na mednarodni, evropski, državni in lokalni ravni ter zadeva vse ravni odločanja in vse sektorje, zlasti gospodarstvo, industrijo, promet, energetiko, finance, kmetijstvo, gozdarstvo, ravnanje z odpadki, prostor in graditev, vzgojo in izobraževanje ter raziskave, razvoj in inovacije.

1. **člen**

**(cilji)**

1. Glavni cilji podnebne politike so:

* ogljična nevtralnost do leta 2050;
* učinkovit in pravočasni prispevek k skupnim evropskim in mednarodnim prizadevanjem za odpravljanje podnebne krize;
* takojšnje sodelovanje vseh sektorjev pri sprejemanju ukrepov za omejitev in zmanjšanje emisij toplogrednih plinov ter sprejemanju ukrepov za prilagajanje na podnebne spremembe;
* podnebna varnost prebivalcev;
* povečanje prilagoditvene sposobnosti družbe na podnebne spremembe;
* povečanje odvzema toplogrednih plinov iz ozračja s ponori;
* spodbujanje raziskovalnih in drugih dejavnosti, ki pripomorejo k zmanjševanju emisij toplogrednih plinov in prilagajanju na podnebne spremembe.

1. Cilji podnebne politike za posamezne sektorje so opredeljeni v dolgoročni podnebni strategiji.

**MEHANIZMI PODNEBNE POLITIKE**

1. **člen**

**(mehanizmi)**

1. Mehanizmi podnebne politike so določeni v tem zakonu in drugih predpisih.
2. Razvojni dokumenti, ki posredno ali neposredno vplivajo na izvajanje ciljev podnebne politike oziroma določajo mehanizme podnebne politike, morajo biti usklajeni s cilji, določenimi v dolgoročni podnebni strategiji in podnebnem planu.
3. **člen**

**(dolgoročna podnebna strategija)**

1. Dolgoročna podnebna strategija (v nadaljnjem besedilu: strategija) je temeljni dolgoročni razvojni dokument za doseganje ciljev podnebne politike, določenih s tem zakonom.
2. Strategija vsebuje:

* analizo stanja in znanstvenih dognanj glede podnebnih sprememb v Republiki Sloveniji;
* določitev ciljev zmanjšanja emisij toplogrednih plinov ter prilagajanja družbe in posameznih dejavnosti na podnebne spremembe po posameznih sektorjih do leta 2050 z vmesnimi cilji do leta 2030 in 2040;
* mogoče scenarije zmanjševanja emisij toplogrednih plinov in povečevanja ponorov ogljika ter okvirno oceno posledic teh scenarijev;
* mogoče ukrepe za doseganje ciljev podnebne politike po posameznih sektorjih;
* kazalnike, ki omogočajo spremljanje napredka pri doseganju ciljev podnebne politike;
* analizo usklajenosti z drugimi sektorskimi politikami in sprejetimi razvojnimi dokumenti;
* druge vsebine za izvajanje uredbe v delu, ki se nanaša na sprejetje dolgoročne strategije na področju podnebne politike.

1. Osnutek strategije pripravi ministrstvo, pristojno za podnebne spremembe, ob sodelovanju vseh pristojnih ministrstev za posamezne vsebine strategije. Osnutek strategije se javno objavi, pri čemer lahko javnost poda svoje predloge in pripombe v najmanj 30 dneh od objave.
2. Strategijo na predlog Vlade Republike Slovenije (v nadaljnjem besedilu: vlada) sprejme Državni zbor Republike Slovenije (v nadaljnjem besedilu: Državni zbor) in se pregleda vsaj vsakih deset let. Sprejeta strategija se javno objavi.
3. **člen**

**(podnebni plan)**

1. Podnebni plan je razvojni dokument za izvajanje strategije, ki določi vmesne cilje in ukrepe za naslednjih pet let z namenom, da se dosežejo cilji podnebne politike iz tega zakona in strategije.
2. Podnebni plan določa:

* vmesne cilje zmanjšanja skupnih emisij toplogrednih plinov, izraženih v enotah ekvivalenta CO2, ki jih Republika Slovenija sme izpustiti v ozračje v petletnem obdobju;
* vmesne cilje glede zmanjšanja emisij toplogrednih plinov za vsak sektor posebej, izražene v enotah ekvivalenta CO2, ki jih posamezni sektor v Republiki Sloveniji sme izpustiti v ozračje v petletnem obdobju;
* cilje glede prilagajanja na podnebne spremembe za vsak sektor posebej;
* načrt ukrepov za uresničitev ciljev iz prejšnjih alinej za vse sektorje z navedbo nosilcev, rokov izvedbe in oceno finančnih posledic;
* ocenitev izvedenih ukrepov iz prejšnjega petletnega obdobja;
* analizo možnosti za zmanjšanje emisij toplogrednih plinov;
* pregled najnovejših znanstvenih dognanj o zmanjševanju emisij toplogrednih plinov in prilagajanju na podnebne spremembe.

1. Pri pripravi osnutka podnebnega plana sodelujejo vsa pristojna ministrstva, ki predlagajo in z drugimi uskladijo svoje sektorske cilje in ukrepe.

1. Osnutek podnebnega plana se javno objavi, pri čemer lahko javnost poda svoje predloge in pripombe v najmanj 30 dneh od objave. Na podlagi prejetih predlogov, pripomb in stališč se opravi uskladitev osnutka podnebnega plana.
2. Podnebni plan sprejme vlada na predlog ministrstva, pristojnega za podnebne spremembe, in ga javno objavi.
3. **člen**

**(letno poročilo)**

1. Za učinkovito spremljanje izvajanja strategije in podnebnega plana vlada vsako leto pripravi poročilo o izvajanju ukrepov in doseganju ciljev podnebne politike po posameznih sektorjih.
2. Letno poročilo se pripravi na podlagi spremljanja uresničevanja ciljev, ki ga izvaja vsak sektor za svoje področje. Pripravo letnega poročila koordinira ministrstvo, pristojno za podnebne spremembe.
3. V okviru letnega poročila se vsako drugo leto posodobijo napovedi glede emisij toplogrednih plinov.
4. S sprejetim letnim poročilom se seznani Državni zbor v tednu, ki je določen kot teden podnebja. Sprejeto letno poročilo se javno objavi.
5. **člen**

**(interventni program ukrepov)**

1. Če iz letnega poročila očitno izhaja, da vmesni cilji iz podnebnega plana ne bodo doseženi, vlada na pobudo ministrstva, pristojnega za podnebne spremembe, naloži pristojnim ministrstvom pripravo interventnega programa ukrepov za dosego vmesnih ciljev.
2. Priprava interventnega programa ukrepov se predloži vladi v sprejetje najpozneje v šestih mesecih od sprejetja letnega poročila.
3. **člen**

**(podnebni svet)**

1. Vlada ustanovi podnebni svet kot znanstveno posvetovalno telo vlade za podnebno politiko.
2. V podnebni svet vlada na predlog ministrstva, pristojnega za podnebne spremembe, imenuje devet neodvisnih strokovnjakov za zmanjšanje emisij toplogrednih plinov in prilagajanje na podnebne spremembe ter njihovih učinkov za obdobje šestih let z možnostjo vnovičnega imenovanja.
3. Naloge podnebnega sveta so:

* poda stališče s priporočili glede osnutka strategije;
* poda stališče s priporočili glede osnutka podnebnega plana;
* poda stališče s priporočili glede osnutka nacionalnega energetskega in podnebnega plana, določenega v skladu z zakonom, ki ureja energetiko;
* poda stališče s priporočili o letnem poročilu;
* na predlog ministrstva ali vlade obravnava drugega gradiva in priprava stališča o posameznih zadevah;
* priprava predloga za spremembo strategije;
* aktivno sodelovanje pri predlogih za sprejetje dokumentov ali nadaljnje ukrepanje vlade na področju podnebne politike.

1. Stališča s priporočili podnebnega sveta se javno objavijo.
2. Tehnično podporo podnebnemu svetu zagotavlja ministrstvo, pristojno za podnebne spremembe.
3. Za delovanje podnebnega sveta vlada sprejme poslovnik najpozneje v treh mesecih po začetku veljavnosti tega zakona.
4. **člen**

**(teden podnebja)**

Vsak tretji teden v oktobru se razglasi za teden podnebja, ko Državni zbor obravnava letno poročilo, izvedejo pa se tudi izobraževalni in predstavitveni dogodki o podnebnih spremembah.

**KONČNA DOLOČBA**

1. **člen**

**(veljavnost)**

Ta zakon začne veljati petnajsti dan po objavi v Uradnem listu Republike Slovenije.

**II.** OBRAZLOŽITEV K ČLENOM

**K 1. členu:**

Člen opredeljuje predmet zakona, ki je določitev ciljev in glavnih mehanizmov podnebne politike. Zakon torej vzpostavlja temeljne gradnike za delovanje podnebne politike, ki je izrazito nadsektorska. Ne gre torej za predpis, ki na enem mestu, samostojno in izključujoče ureja vsa vsebinska in pravna vprašanja podnebne politike, temveč je temeljni okvir, v katerega se vključijo podrobnejši gradniki sistema, ki so del sektorskih politik.

**K 2. členu:**

S tem zakonom se natančneje določa izvajanje Uredbe (EU) 2018/1999 o upravljanju energetske unije in podnebnih ukrepov, vendar le v delu, ki se nanaša na sprejetje dolgoročne podnebne strategije. V preostalem delu je izvajanje omenjene uredbe že določeno z Energetskim zakonom (EZ-1), ki na primer opredeljuje celovit nacionalni energetski in podnebni načrt (v nadaljevanju: NEPN). Uredbe EU se namreč izvajajo neposredno in prenos v slovenski pravni red ni potreben, vendar pa je za njihovo učinkovito izvajanje treba določiti, kateri nacionalni organ je pristojen za njihovo izvajanje. Tako ta zakon v 9. členu določa, da je za sprejetje dolgoročne podnebne strategije, kot jo predvideva uredba v 15. členu, pristojna Vlada RS.

**K 3. členu:**

Člen določa namen tega zakona, ki je vzpostavitev okvira za delovanje podnebne politike. Podnebna politika Slovenije stremi k omejitvi in zmanjšanju negativnih posledic podnebnih sprememb in k temu, da se družbi omogoči prilagajanje na podnebne spremembe. Podnebna politika je nadsektorska in mora spoštovati mednarodne zaveze Slovenije na tem področju, pri tem pa seveda spoštuje človekove pravice, varstvo okolja in narave ter cilje trajnostnega razvoja.

**K 4. členu:**

Kot načela, na katerih temelji podnebna politika, zakon opredeljuje načela, ki so že določena v Zakonu o varstvu okolja (ZVO-1), in se navezuje nanje, saj gre za enaka vrednostna izhodišča urejanja in delovanja. Poleg navedenega člen opredeljuje in določa še dve novi pomembni načeli: podnebno pravičnost in upoštevanje znanstvenih dognanj.

Podnebna pravičnost sicer na ravni EU še ni formalno sprejeta kot načelo, saj je za zdaj omenjena le v posameznih splošnih dokumentih o podnebnih spremembah (predvsem v ZN).

Bistvo načela podnebne pravičnosti je v zagotavljanju pravične porazdelitve bremen, ki temelji na pristopu, da je drugačen dejanski položaj treba drugače upoštevati. Torej porazdelitev bremen ni sorazmerna in za vse enaka, ampak je pri tem treba zaščititi socialno šibkejše dele prebivalstva in družbe nasploh ter območja, ki so zaradi fizičnih značilnosti bolj izpostavljena negativnim posledicam podnebnih sprememb.

Načelo upoštevanja znanstvenih dognanj pomeni, da mora podnebna politika pri določanju ciljev in ukrepov v vseh sektorjih upoštevati najnovejša mednarodno priznana znanstvena dognanja. Brez njihovega upoštevanja namreč ukrepi ne bi bili učinkoviti, cilji pa bi bili lahko postavljeni politično in s tem nerealno. Kakšne so negativne posledice posamezne stopnje emisij toplogrednih plinov, lahko predvidijo le znanstveno podkovani posamezniki in organizacije, ki jim je treba izkazati zaupanje in pri snovanju politik upoštevati njihove napovedi in dognanja.

**K 5. členu:**

Člen opredeljuje pomen izrazov, ki so uporabljeni v tem zakonu ter upoštevajo ustaljeno rabo v okviru Združenih narodov (ZN), na ravni EU in v Sloveniji. Opredelitev ponorov je povzeta po že veljavni opredelitvi v drugem zakonu.

Pri toplogrednih plinih so v opredelitev zajeti le merljivi plini.

**K 6. členu:**

Člen opredeljuje izvajanje podnebne politike kot nalogo, ki zaradi svojega splošnega pomena presega državni ali evropski okvir. Pri tem je podnebna politika izrazito nadsektorska in vključuje državo in lokalno samoupravo. S tem je člen izhodišče za bolj matrično organiziranost izvajalcev, saj bo za uspešno izvajanje politike treba preseči tradicionalno upravno organizacijsko strukturo oziroma delovanje. Člen navaja ključne sektorje za izvajanje podnebne politike, pri čemer pa ta nabor ni natančno določen, temveč odprt. Vsi navedeni sektorji se bodo prav gotovo morali vključiti v procese oblikovanja ciljev in ukrepov za izvajanje podnebne politike ter prilagoditi svoje predpise in dejavnosti ciljem podnebne politike.

**K 7. členu:**

Ta člen opredeljuje temeljne in zavezujoče cilje podnebne politike Republike Slovenije, med katerimi je najpomembnejši ogljična nevtralnost do leta 2050, torej neto ničelnih emisij toplogrednih plinov do 2050. Drugi cilji niso natančneje opredeljeni, temveč so opisni, vendar so prav tako zavezujoči za vse sektorje, saj zahtevajo takojšnje ukvarjanje s podnebno krizo in pošteno prispevanje k skupnim ciljem zmanjšanja emisij toplogrednih plinov in prilagajanja na podnebne spremembe. Kot cilj je določena tudi podnebna varnost prebivalcev, kar pomeni stanje, ko je mogoče uresničevati ustavno zagotovljeno pravico do zdravega življenjskega okolja in zagotavljati varnost pred negativnimi posledicami podnebnih sprememb (poplavami, hudimi sušami ali obilnimi padavinami in podobno).

Zakon opredeljuje le temeljne cilje podnebne politike, saj bodo ti operacionalizirani in konkretneje sektorsko določeni v dolgoročni podnebni strategiji in podnebnem planu.

**K 8. členu:**

Člen jasno določa, da so v tem zakonu določeni le nekateri od mehanizmov podnebne politike, medtem ko so drugi določeni (ali še bodo določeni) v sektorskih predpisih. Tako npr. Zakon o varstvu okolja (ZVO-1) ureja trgovanje z emisijskimi kuponi in delovanje sklada za podnebne spremembe, Energetski zakon (EZ-1) ureja energetski koncept Slovenije, celoviti nacionalni energetsko-podnebni načrt (NEPN), akcijski načrt energetske učinkovitosti, akcijski načrt za obnovljive vire energije, Zakon o kmetijstvu določa nacionalne programe razvoja kmetijstva in podobno. Drugi odstavek tega člena določa, da morajo biti razvojni dokumenti, ki posredno ali neposredno vplivajo na izvajanje ciljev podnebne politike oziroma določajo mehanizme podnebne politike, usklajeni s cilji, določenimi v dolgoročni podnebni strategiji in podnebnem planu, kar jasneje določa razmerje med navedenimi dokumenti.

**K 9. členu:**

Člen podrobneje določa dolgoročno podnebno strategijo. Ta je temeljni dolgoročni razvojni dokument države za doseganje ciljev podnebne politike. Strategija je namenjena podrobnejši opredelitvi ciljev podnebne politike (npr. določitvi ciljev zmanjšanja skupnih emisij toplogrednih plinov do leta 2030 in 2040, določitvi sektorskih ciljev zmanjšanja emisij toplogrednih plinov v posameznih sektorjih do leta 2030, 2040 in 2050 in podobno). Strategija vsebuje vse potrebne vsebine, določene v 15. členu Uredbe EU 2018/1999 o upravljanju energetske unije in podnebnih ukrepov, ter še nekatere dodatne vsebine. Podnebna politika in s tem tudi strategija namreč zajemata vse sektorje (ne le okoljskega in energetskega), ter upoštevata tudi sektorje in dejavnosti, ki so zdaj podvrženi trgovanju z emisijskimi kuponi (ETS-sektorji). Cilji, določeni v dolgoročni podnebni strategiji, bodo tako namenjeni vsem odločilnim sektorskim politikam.

Podnebna strategija se preverja vsaj vsakih deset let. Strategijo na predlog Vlade RS sprejme Državni zbor RS, kar velja tako za temeljni dokument kakor tudi za njegove spremembe in dopolnitve na podlagi preverjanja. Koordinacija priprave strategije je naloga ministrstva, pristojnega za podnebne spremembe, pri čemer morajo druga pristojna ministrstva dejavno sodelovati pri njeni pripravi. Strategija se odprto in pregledno pripravlja ob sodelovanju javnosti, saj gre za program, ki vpliva na okolje in mora zato upoštevati zahteve Aarhuške konvencije.

**K 10. členu:**

Člen določa podnebni plan kot razvojni dokument za izvajanje strategije, ki določa vmesne cilje in ukrepe za naslednje petletno obdobje. S temi vmesnimi cilji se bodo lahko dosegli končni cilj ogljične nevtralnosti do leta 2050 in drugi cilji, ki jih določa ta zakon ali dolgoročna podnebna strategija.

Drugi odstavek določa vsebino podnebnega plana, ki vsebuje tri dele: oceno stanja, postavitev ciljev in določitev ukrepov. Podnebni plan določa tri različne vrste ciljev: vmesni cilj skupnih emisij toplogrednih plinov za naslednjih pet let, vmesne cilje emisij toplogrednih plinov za vsak sektor posebej (tudi za sektorje, ki so podrejeni trgovanju z emisijskimi kuponi) ter sektorske cilje glede prilagajanja na podnebne sektorje. Poleg ciljev podnebni plan vsebuje tudi načrt ukrepov in oceno stanja (ocenitev že izvedenih ukrepov, pregled zadnjih znanstvenih dognanj, analizo možnosti). Nadaljnji odstavki določajo postopek priprave in sprejetja podnebnega plana. Priprava podnebnega plana zahteva sodelovanje vseh pristojnih ministrstev in ustrezno udeležbo javnosti. Za sprejetje podnebnega plana je pristojna Vlada RS, ki je tudi odgovorna drugih razvojnih dokumentov s tem podnebnim planom. Pri tem so mišljeni vsi razvojni dokumenti države, ki imajo postavljene cilje ali določene ukrepe, ki posredno ali neposredno vplivajo na cilje podnebne politike, določene v tem zakonu, strategiji ali posameznem podnebnem planu (npr. akcijski načrt za obnovljive vire energije, akcijski načrt za učinkovito rabo energije, NEPN, Resolucija o strateških usmeritvah razvoja slovenskega kmetijstva in živilstva do leta 2020 …). Ker je podnebna politika nadsektorska, je treba tudi na politični ravni uskladiti druge razvojne cilje s cilji podnebne politike.

**K 11. členu:**

V 11. členu sta opredeljena namen in postopek sprejetja letnega poročila. Letno poročilo je dokument, ki omogoča spremljanje učinkovitosti izvajanja podnebne politike in doseganja postavljenih ciljev. Le z rednim spremljanjem izvajanja podnebne politike bo namreč mogoče doseči končni cilj ogljične nevtralnosti, saj bo letno poročilo podlaga za morebitno interventno ukrepanje države (kot je to določeno v 12. členu). Letno poročilo sprejme Vlada RS, v njem pa se navedejo dosežki pri izvajanju ukrepov in doseganju ciljev podnebne politike po posameznih sektorjih. Koordinacijo priprave letnega poročila izvaja ministrstvo, pristojno za podnebne spremembe. Letno poročilo se pred sprejetjem na Vladi RS pošlje v obravnavo podnebnemu svetu, ki zavzame svoje stališče in predlaga priporočila za izvajanje podnebne politike. Letno poročilo se javno objavi, tako da ima javnost možnost seznanitve z rezultati, prav tako pa tudi s stališčem in priporočili podnebnega sveta. S sprejetim letnim poročilom se seznani Državni zbor RS v tednu, ki je določen kot teden podnebja, in sicer smiselno podobno, kot se seznani npr. s poročilom o delu Varuha človekovih pravic.

**K 12. členu:**

Interventni program ukrepov pripravijo pristojna ministrstva, kadar jim to naloži vlada na pobudo ministrstva, pristojnega za podnebne spremembe, z namenom, da se ukrepa zaradi nedoseganja vmesnih ciljev iz podnebnega plana. Vladi se zadevni dokument predloži v sprejetje najpozneje v šestih mesecih od sprejetja letnega poročila.

**K 13. členu:**

Ta člen določa ustanovitev znanstvenega posvetovalnega telesa vlade za podnebno politiko. Podnebni svet sestavlja devet imenovanih strokovnjakov za zmanjšanje toplogrednih plinov in prilagajanje na podnebne spremembe. Mandat traja šest let z možnostjo vnovičnega imenovanja. Izbiro kandidatov izvede ministrstvo, pristojno za podnebne spremembe Podnebni svet je temeljni, neodvisni, strokovni steber za stabilno, učinkovito in proaktivno dolgoročno izvajanje podnebne politike, določene v tem zakonu in drugih ustreznih dokumentih Slovenije. Podnebni svet pripravi stališče s priporočili glede osnutka podnebne strategije in predlaga preverjanje strategije, pripravi stališče s priporočili glede osnutka podnebnega plana, stališče s priporočili glede letnega poročila in glede osnutka nacionalnega energetsko-podnebnega načrta, določenega v skladu z zakonom, ki ureja energetiko. Na predlog ministrstva ali vlade lahko podnebni svet obravnava tudi druga gradiva in zavzame stališče o posamezni zadevi ter dejavno predlaga sprejetje dokumentov ali nadaljnje ukrepanje Vlade RS na področju podnebne politike. Stališča podnebnega sveta se javno objavijo, tehnično podporo mu zagotavlja ministrstvo, pristojno za podnebne spremembe. Najpozneje v treh mesecih po uveljavitvi zakona Vlada RS sprejme poslovnik, ki uredi delovanje podnebnega sveta.

**K 14. členu:**

Ta člen določa podnebni teden, ki se razglasi vsak tretji teden v oktobru. Državni zbor Republike Slovenije takrat obravnava letno poročilo, izvedejo pa se tudi izobraževalni in predstavitveni dogodki o podnebnih spremembah. Pri podnebnem tednu dejavno sodelujejo vsi sektorji.

**K 15. členu:**

Člen določa začetek veljavnosti zakona.